Ηνωμένες Πολιτείες και Μεξικό προσβλέπουν σε στενότερη συνεργασία. - 2001-09-06
σύμφωνα με τους προέδρους Τζωρτζ Μπους και Βινσέντε Φοξ.
Ο Μεξικανός πρόεδρος Βινσέντε Φόξ, μιλώντας σε κοινή σύνοδο των δύο νομοθετικών σωμάτων των Ηνωμένων Πολιτειών, ζήτησε να νομιμοποιηθούν οι Μεξικανοί που εργάζονται παράνομα στις Ηνωμένες Πολιτείες. Οι πρώτες αντιδράσεις στην πρόταση αυτή είναι ανάμικτες. Όπως μεταδίδει ο Γιώργος Μπίστης από την Ελληνική Υπηρεσία της «Φωνής της Αμερικής» ο Πρόεδρος Τζωρτζ Μπους, σε επίσημο δείπνο που παρέθεσε νωρίτερα προς τιμήν του Μεξικανού ηγέτη στο Λευκό Οίκο, υπογράμμισε ότι η προσωπική φιλία που έχει αναπτυχθεί μεταξύ τους υπόσχεται να οδηγήσει σε στενότερη συνεργασία ανάμεσα στις δύο χώρες. Κατά την έκφραση του κυρίου Μπους, συμμετέχουμε σε ένα επίσημο δείπνο το οποίο μοιάζει περισσότερο με οικογενειακή συγκέντρωση. Οι σχέσεις ανάμεσα στο Μεξικό και τις Ηνωμένες Πολιτείες, επισήμανε ο κύριος Μπους, δεν προσδιορίζονται απλώς από γεωγραφικά σύνορα ούτε περιορίζονται στους τομείς της οικονομίας και της πολιτικής. Οι σημαντικότερες σχέσεις μας, τόνισε, είναι οι πολιτιστικές και οι οικογενειακές. Ο αδελφός του Προέδρου Μπους, ο Τζεμπ, που είναι Κυβερνήτης της Φλώριδα, είναι παντρεμένος με Μεξικανή. Το ζεύγος Τζεμπ Μπους ήταν μεταξύ των εκατό και πλέον προσκεκλημένων πολιτικών, ακαδημαϊκών, επιχειρηματιών και καλλιτεχνών που παρακάθισαν στο δείπνο προς τιμήν του Προέδρου Φοξ. Από την άλλη, ο Μεξικανός ηγέτης αναφέρθηκε στην μακρά φιλία που τον συνδέει με τον Πρόεδρο Μπους από τα χρόνια που ο τελευταίος ήταν Κυβερνήτης του Τέξας, πολιτείας που συνορεύει με το Μεξικό. Έχουμε πολλά κοινά, είπε, και θέλουμε να πετύχουμε πολλά μαζί. Ξέρω, τόνισε ο κύριος Φοξ, ότι ο Πρόεδρος Μπους είναι ένας δραστήριος και αποτελεσματικός ηγέτης που επίσης τηρεί τον λόγο του κι αυτό είναι που με κάνει να αισιοδοξώ ότι θα χτίσουμε μαζί ένα καινούργιο μέλλον για τις διμερείς σχέσεις. Είμαι επίσης βέβαιος, συνέχισε ο κύριος Φοξ, ότι μαζί θα δώσουμε λύσεις στα προβλήματα της μετανάστευσης και του οργανωμένου εγκλήματος ώστε οι χώρες μας να προχωρήσουν επιτυχώς στον 21ο αιώνα. Ο Πρόεδρος Φοξ παρότρυνε τον Πρόεδρο Μπους να διαμορφώσει νέα μεταναστευτική πολιτική μέχρι το τέλος του χρόνου με την οποία να διευθετηθεί το πρόβλημα των τριών και πλέον εκατομμυρίων Μεξικανών εργατών που βρίσκονται παράνομα στις Ηνωμένες Πολιτείες. Ο Πρόεδρος Μπους αντιτίθεται στην ιδέα της χορήγησης γενικής αμνηστίας στους εργάτες αυτούς αλλά είναι έκδηλο πως θέλει να καταλήξει σε κάποιο συμβιβασμό με τον Πρόεδρο Φοξ που αφ ενός μεν να προστατεύει τα δικαιώματα των Μεξικανών εργατών και αφ ετέρου να μην επιβραβεύει την παράνομη μετανάστευση. Αξιωματούχοι των Ηνωμένων Πολιτειών και του Μεξικού έχουν πραγματοποιήσει διαβουλεύσεις έξη μηνών πάνω στο θέμα αυτό. Αρχικά πιστεύονταν πως η επίσκεψη του Προέδρου Φοξ στη Ουάσιγκτον θα οδηγούσε σε χορήγηση αμνηστίας για τουλάχιστον μερικούς από τους παράνομους Μεξικανούς μετανάστες, αλλά από ότι φαίνεται τώρα, το μόνο που θα μπορούσε να αναμένεται είναι μια νέα διακήρυξη της πρόθεσης των δύο ηγετών να συνεχίσουν να εργάζονται για τη διευθέτηση του θέματος αυτού. Ορισμένα μέλη του Αμερικανικού Κογκρέσου αντιτίθενται στην όλη ιδέα λέγοντας ότι θα μπορούσε να εκληφθεί ως επιβράβευση των μεταναστών που μπαίνουν παράνομα στη χώρα και ως ράπισμα εναντίον εκείνων που περιμένουν υπομονετικά την ολοκλήρωση της διαδικασίας για νόμιμη μετανάστευση. Από την άλλη πάλι οι υποστηρικτές του μέτρου λένε πως μια γενική αμνηστία θα προστάτευε τα δικαιώματα των Μεξικανών που απασχολούνται δίχως άδεια εργασίας στις Ηνωμένες Πολιτείες και οι οποίοι δεν έχουν διασφαλισμένο ούτε το κατώτατο ωρομίσθιο. Ο Πρόεδρος Μπους λέει πως ο καλύτερος τρόπος για να λυθεί το πρόβλημα της παράνομης μετανάστευσης από το Μεξικό είναι η εξάλειψη της οικονομικής ανισότητας ανάμεσα στις δύο χώρες με την αύξηση των διμερών εμπορικών συναλλαγών. Μετά την ομιλία του στο Κογκρέσο των Ηνωμένων Πολιτειών, ο Μεξικανός ηγέτης θα ταξιδεύσει μαζί με τον Πρόεδρο Μπους στην Αμερικανική Πολιτεία Οχάιο, όπου θα μιλήσουν στο Πανεπιστήμιο του Τολέδο και θα επισκεφθούν ένα κέντρο της Ισπανόφωνης κοινότητας.